Peter Brixtofte (V), 1997-12-10:
Det er nelig omfattet af tjenesteydelsesregulativet og den ydelse, man skal byde på, overstiger 4,5 mio. kr. over en 3-årig periode.
Det vil sige, at staten så hvert andet år eller hvert tredje år skal udbyde ligningsopgaven internationalt til firmaer og til kommuner.
Det er ikke en rimelig måde at behandle de kommunalt ansatte på.
Hvis man ønsker det, bør man træffe en beslutning én gang for alle og sige, at det ikke skal ligge i kommunen,
eller også skal man sige, at det skal ligge i kommunen, og så er det afsluttet.
Man kan ikke bede en kommune og dens ansatte om at skulle byde på det samme job hvert eneste år.
Det er ikke en måde at behandle sine offentlig ansatte på, og det er i hvert fald ikke Venstrepolitik, skal jeg hilse og sige.
Nu ved jeg godt, at der ude i kommunerne er mange forskellige opfattelser af, hvad en aftale er; det kan vi jo læse i aviserne i øjeblikket.
Men i hvert tilfælde er der indgået en aftale mellem skatteministeren og Kommunernes Landsforening, som rækker frem til år 2001, med henblik på at nå det fælles mål, vi er enige om: at forbedre selskabsligningen.
Der er ingen, der siger, at vi ikke kan forbedre den; jeg siger ikke, at den er perfekt.
Jeg siger, at vi kan godt forbedre den, og der er en aftale mellem Kommunernes Landsforening og Skatteministeriet om, at man skal nå det mål.
Der er en række punkter, som skal gennemføres for at nå en forbedring, og man har i budgettet for 1998 sat af til flere folk inden for selskabsligningen.
Alle medlemmer af Skatteudvalget har i dag fået bekræftet, at sådan er det.
Man har viljen til at gøre noget ved det her.
Så kunne jeg jo godt bare opfordre til, at man ville overholde en aftale herinde i Folketinget, at regeringen ville overholde den aftale, de har med kommunerne.
Jeg synes ikke, det er rimeligt, at man ikke vil overholde den.
Det er fuldstændig korrekt, at kommunerne mangler ca. 600 skatterevisorer, men mit modspørgsmål er: Jamen kommer de frem, fordi man laver om på det her, når man overfører opgaven til Told og Skat og indfører nye bureaukratiske problemer, fordi man nu skal adskille ligningen af hovedaktionærer fra ligningen af selskaberne?
Det er vanvittigt.
Man forøger problemet, og samtidig skaber man en dårlig retssikkerhed, fordi det er sådan, at man nu afskaffer et ankeled for en lang række virksomheder, hvor de så bare tilfældigvis har omdannet sig til aktieselskaber i stedet for at være personligt ejede firmaer.
Så der er forskelsbehandling, og det er dårligt gennemtænkt.
Det er simpelt hen for ringe, og jeg kan godt fortælle, at lige så snart folketingsvalget er overstået, bliver det her lavet om, så I kan gøre, hvad I vil.
Det er ikke et forsøg på at trænere noget som helst.
Jeg vil også bare sige, at når man gennemlæser den model, som er foreslået, og man tænker på de ansatte i de kommunale skatteforvaltninger, så er det ikke sådan, at de ønsker det her forslag gennemført lynhurtigt. Tværtimod, de er faktisk imod det.
HK Kommunal har været i deputation og sagt, at de går klart imod.
Skattecheferne har været i deputation; de går klart imod.
De politiske ledere - med socialdemokratiske borgmestre i spidsen - går klart imod.
Hele den kommunale sektor - de ansatte, cheferne og politikerne - er imod det her forslag.
Der er ikke noget ønske om, at det skal afklares hurtigt.
Dernæst er det sådan, at hvis man gennemfører forslaget, som det ligger, så er der ikke tale om at gennemføre noget hurtigt.
For det, det drejer sig om, er, at man overlader opgaven til told- og skatteregionerne, og så skal de lave licitation, hvor nogle kommuner så kan byde på opgaven.
Det vil sige, at man i hver kommune skal sidde tilbage med en usikkerhed og et antal ansatte, som forhåbentlig stadig væk er der og har noget med selskabsligning at gøre: Vinder vi nu den licitation, eller vinder vi den ikke?
Det vil sige, at man trækker pinen langt ud med det forslag, der ligger, fordi man på den måde laver en kæmpe usikkerhed for alle de kommunalt ansatte.
Det kan så være, at man vinder den i første omgang; men for hvor længe er det?
2 år?
Og hvad så efter 2-3 år?
Skal den så udbydes igen?
Skal de kommunalt ansatte så igen ud i en licitation?
Jeg spørger, for det er jo virkelig at stille de kommunalt ansatte i en meget dårlig situation og pine dem i meget lang tid.
Så hvis man vedtager forslaget hurtigt, så udsætter man de kommunalt ansatte for en lang, sej død, og det er ikke rimeligt at behandle vores dygtige kommunale medarbejdere på den måde.